stanford-oval/wikipedia huggingface dataset:
אלגברה מממד סופי
המנה הפשוטה למחצה

תהי A אלגברה מממד סופי מעל שדה F. נסמן ב-rad(A) את הרדיקל של האלגברה (מכיוון שהממד סופי, כל הרדיקלים המוכרים מתלכדים). אלגברת המנה A/rad(A) פשוטה למחצה, כלומר, היא מתפרקת לסכום ישר של אלגברות פשוטות, שכולן כמובן מממד סופי.
האלגברה A מפוצלת אם כל המרכיבים בפירוק הזה הם מטריצות מעל F (זו הדרך להבטיח שמספר המרכיבים לא יגדל תחת הרחבה של שדה הבסיס). כל אלגברה אפשר לפצל באמצעות הרחבה סופית של שדה הבסיס. האלגברה בסיסית אם כל המרכיבים בפירוק הם חוגים עם חילוק. בפרט, האלגברה מפוצלת בסיסית אם המנה A/rad(A) היא סכום ישר של עותקים של F. כל אלגברה מפוצלת שקולה במובן מוריטה לאלגברה מפוצלת בסיסית.
המודולים מעל האלגברה

לפי משפט קרול-שמידט, כל מודול שמאלי מממד סופי מעל A מתפרק באופן יחיד (עד כדי סדר) לסכום ישר של מודולים אי-פרידים (מודולים שאי אפשר לפרק כסכום ישר של תת-מודולים). משום כך, בכל משפחה משמעותית של מודולים, המודולים האי-פרידים הם האטומים שבאמצעותם אפשר להציג כל מודול אחר. שלוש המשפחות העיקריות הן של מודולים פרויקטיביים, פשוטים ואינג'קטיביים.
כל מודול פרויקטיבי מעל A אפשר להציג בצורה  Ae כאשר e אידמפוטנט; המודול אי-פריד אם ורק אם האידמפוטנט פרימיטיבי.
האלגברה A מתפרקת לסכום ישר של מודולים אי-פרידים כמודול מעל עצמה. המרכיבים בפירוק  A=P_{1}\oplus \cdots \oplus P_{t} הם המודולים הפרויקטיביים האי-פרידים, ומכאן שמספרם של אלו סופי. אפשר לתאר את הפירוק באמצעות מערכת מקסימלית של אידמפוטנטים אורתוגונליים (היינו, כאשר האידמפוטנטים פרימיטיביים). כל המערכות המקסימליות של אידמפוטנטים אורתוגונליים צמודות זו לזו (על ידי איבר הפיך של האלגברה). עבור כל פירוק של A לסכום של מרכיבים אי-פרידים, יש מערכת מקסימלית של אידמפוטנטים  e_{1},\dots ,e_{t} כך ש- P_{i}=Ae_{i} לכל i; ולהפך, מערכת מקסימלית של אידמפוטנטים משרה פירוק של A לפי אותה נוסחה.
הרדיקל rad(M) של מודול M מוגדר כחיתוך תת-המודולים המקסימליים שלו. אם M מממד סופי, המנה M/rad(M) פשוטה למחצה, כלומר סכום של מודולים פשוטים. אם P מודול פרויקטיבי אי-פריד, אז P/rad(P) מודול פשוט, וכל מודול פשוט מתקבל כך באופן יחיד. זוהי התאמה חד-חד-ערכית בין המודולים הפרויקטיביים האי-פרידים של A, לבין המודולים הפשוטים.
העתקה ממודול פרויקטיבי למודול אחר היא "כיסוי פרויקטיבי" אם הגרעין שלה מוכל ברדיקל. העתקה ממודול כלשהו לתוך מודול אינג'קטיבי היא "מעטפת אינג'קטיבית" אם התמונה היא תת-מודול גדול (כזה שנחתך עם כל תת-מודול). לכל מודול פרויקטיבי  P_{i}, יש מודול פשוט  S_{i} ומודול אינג'קטיבי  I_{i} כך שבשרשרת  P_{i}\rightarrow S_{i}\rightarrow I_{i} ההעתקה הראשונה היא כיסוי פרויקטיבי והשניה מעטפת אינג'קטיבית. כל מודול אינג'קטיבי אי-פריד מתקבל כך באופן יחיד. אם כך, יש התאמה חד-חד-ערכית בין מודולים פשוטים, פרויקטיביים אי-פרידים, ואינג'קטיביים אי-פרידים. יתרה מזו, אם  P_{i}=Ae_{i}, אז  S_{i}=(A/rad(A))e_{i} ו- I_{i}=\operatorname {Hom} (e_{i}A,F).
אלגברות מסילה

אלגברות מסילה (path algebra) מספקות כלי קומבינטורי יעיל לתיאור אלגברות מממד סופי. אלגברת המסילה של קוויבר Q (קוויבר אינו אלא גרף מכוון) היא האלגברה הנפרשת על ידי כל המסלולים ב-Q (לרבות המסלולים באורך 0), עם פעולת הכפל לפי הרכבת מסלולים כאשר תחנת הסיום של המסלול הראשון מתלכדת עם תחנת המוצא של המסלול השני (המכפלה היא אפס אם התחנות לא מתלכדות).
אלגברה מפוצלת בסיסית היא תורשתית (כלומר, כל תת-מודול של מודול פרויקטיבי הוא פרויקטיבי; שקול לזה - הממד הגלובלי הוא 0 או 1) אם ורק אם היא אלגברת המסילות של קוויבר נטול מעגלים. כל אלגברה מפוצלת בסיסית A אפשר לתאר כמנה FQ/I כאשר FQ היא אלגברת המסילה של קוויבר (יחיד) Q, ו-I אידיאל המוכל באידיאל המקסימלי J של FQ ומכיל חזקה כלשהי של J. האידיאל I (על אף שאינו יחיד) מספק את היחסים בייצוג של A לפי Q.
אליהו בן גיגי

| --- | --- |
הרב אליהו בן גיגי
הרב אליהו בן גיגי
 לידה:  1869 ה'תר"ל דבדו, מרוקו 
 פטירה:  1931 (בגיל 62 בערך) שבט ה'תרצ"א סעידא, צרפת 
 תקופת הפעילות:  ?–1931 
 חיבוריו:  קול צעקת הרועים, ועוד
 
רבי אליהו בן גיגי (ה'תר"ל, 1869 – שבט ה'תרצ"א, 1931) היה דיין ופוסק הלכה, רב העיר סעידא (אנ') שבאלג'יריה.
קורות חייו

נולד בדבדו, מרוקו בשנת ה'תר"ל, 1869. למד בישיבת הרב אברהם בן-סוסאן. בהמשך למד אצל רבי דוד הכהן סקלי.
בשנת ה'תרנ"ח עזב את דבדו ועבר לתלמסאן, שם הוסמך לרבנות על ידי הרב חיים בלייח. לאחר מכן התמנה לרב העיר סעידא באלג'יריה.
היה בקיא גדול בחכמת הדקדוק והלשון, וכתב פירושים על פירושו לתורה של רבי אברהם אבן עזרא.
נפטר בשבט ה'תרצ"א, 1931 ונקבר בסעידא.
קורות חייו > קול צעקת הרועים

בשנת ה'תרע"ה הוציא לאור בתוניס את ספרו "קול צעקת הרועים", ובו תשובתו שבה מתיר לטחון חיטים לפסח בריחיים מכניות, בניגוד לדעתו של הרב רפאל חיים משה בן נאים (הרב הרחמ"ן) שאסר זאת בתוקף. הספר זכה בין היתר להסכמות של הרב קוק והרידב"ז.
הספר מחולק לפרקים ועוסק בשבעה "יסודות" – שבעה נושאים עיקריים הנוגעים לשאלת מצות המכונה, אשר על פיהם ביסס הרב הרחמ"ן את האיסור. הרב בן גיגי מאריך לדחות בכל אחד מהנושאים את עמדת הרחמ"ן ומסיק להתיר בהתאם. היסודות הם: א. קמח לתות הנשאר בחריצי המכונה. ב. חמץ קודם זמנו – האם נחשב ל"איסורא" או ל"התירא". ג. ביטול איסור לכתחילה. ד. חוזר וניעור. ה. תערובת קמח בקמח – האם דינה כתערובת לח בלח או יבש ביבש. ו. דבר שיש לו מתירין. ז. זיעה – האם דינה כמים. 
בנוסף עוסק הספר בשאלת חכם שאסר אין חבירו רשאי להתיר, זאת בשל הערתו של הרחמ"ן שמאחר שהרב חיים בלייח אסר מתחילה מצות אלו, אינו יכול לשוב ולהתיר.
לקריאה נוספת

ארזי הלבנון, אנצי' לחכמי ספרד, בערכו.
אבני קדש, מאת הרב אליהו רפאל מרציאנו, עמ' 77.
הערות שוליים

1 2  אליהו רפאל מרציאנו, דבדו עיר הכהנים, הוצאת הספרייה הספרדית, עמ' 134
↑  אבינועם רוזנק, הרב אברהם חזן – בין אשכנז לצפון אפריקה, הוצאת יד יצחק בן צבי, עמ' 118
↑  אליהו רפאל מרציאנו, אבני קדש, עמ' 78
| --- | --- |
בקרת זהויות :  NLI: 987007304298905171  LCCN: nr96006264  VIAF: 26959793   WorldCat (עם VIAF): 26959793 
ערך זה הוא קצרמרבנושא אישים. אתם מוזמנים לתרום לוויקיפדיה ו.
אינטראקציית גל-זרם

במכניקת הזורמים, אינטראקציית גל-זרם (באנגלית: Wave–current interaction) היא האינטראקציה בין גלי מים וזרמי ים ממוצעים. אינטראקציית גל-זרם היא אחד המנגנונים האפשריים ליצירת גלי פרא, כמו שקורה באופן תדיר בזרם אגוליאש (Agulhas Current). כאשר חבילת גלים שנעה בכיוון אחד פוגשת בזרם ים חזק שנע בכיוון ההפוך, הגלים בחבילה עשויים להיערם אחד על השני ולהפיק גל בעל אורך גל קצר יותר אולם בעל אמפליטודה (גובה גל) גדולה מאוד וצפיפות אנרגיה גבוהה מאוד. האינטראקציה הזאת סבוכה מאוד, אולם הסבר פשטני לה מבוסס על אפקט דופלר המסביר את השפעת זרם המים על תדירות הגל ואורכו. יותר מכך, אינטראקציית גל-זרם יכולה, כאשר זרם הים הפוך בכיוונו ומהיר יותר מהגל, להוביל להיווצרות קאוסטיקות (באנגלית: caustic) של גלי הים באזורים מסוימים, באופן  אנלוגי לתופעות מתחומים אחרים הקשורות בקאוסטיקות של גלים (כמו בום על קולי וקשת בענן). בקאוסטיקות, המהוות את גבולות התחום בו גלי הים יכולים להתקדם, אמפליטודת הגל מתחזקת מאוד (מבחינה פורמלית מקבלת ערך אינסופי), והסבירות להיווצרות גל פרא באזור כזה גבוהה בהרבה.
סיווג

Peregrine (ב-1976) זיהה חמישה זנים שונים של אינטראקציית גל-זרם:
אינטראקציה של גלים עם שדה זרם בקנה מידה גדול בהרבה, עם שינויים דו-ממדיים איטיים - בהשוואה לאורך הגל - בשדה הזרם.
אינטראקציה של גלים עם שדה זרם בקנה מידה קטן (בניגוד למקרה לעיל), בה הזרם האופקי משתנה במהירות בסקלת אורך שהיא בת השוואה לאורך הגל.
אינטראקציית גל-זרם משולבת עם זרמים המשתנים באופן חזק בתלות בעומק מתחת לפני הים.
אינטראקציה של גלים עם טורבולנציה; ולבסוף:
אינטראקציה של גלים הנוצרים על ידי ספינות עם זרמים, כמו שקורה למשל בשובל של ספינה.
יחס נפיצה של גלי מים על פני זרם ממוצע

גלי מים שמתקדמים על פני מים זורמים חווים שינוי באורך הגל שלהם לעומת ערכו כאשר הם מתקדמים על פני מים נייחים; כאשר הגלים נעים עם כיוון הזרם, אורכם גדל, בעוד כאשר הם נעים נגד כיוון הזרם, אורכם מתקצר. ניתן לפתח את יחס הנפיצה של גלי מים עמוקים על פני זרם מים באמצעות הטריק של מעבר למערכת הייחוס של הזרם. ברור שאורך הגל הנצפה זהה במערכת הייחוס בה המים נייחים ובמערכת הייחוס בה המים זורמים. לכן התדירות הזוויתית של הגל במערכת הייחוס בה המים נייחים היא:  \Omega ={\sqrt {gk}}. תדירות הגל במערכת הייחוס בה המים זורמים היא לפיכך:
 \omega =kU+\Omega =kU+{\sqrt {gk}}. כיוון שתדירות הגל  \omega  בכל מערכת ייחוס היא קבועה בזמן, נקבל שיחס נפיצה זה מוליך למשוואה הריבועית:
U^{2}k^{2}-(g+2\omega U)k+\omega ^{2}=0
אשר לה פתרונות:
k_{1,2}={\frac {1}{2U^{2}}}(g+2\omega U\pm g{\sqrt {1+4\omega U/g}})
נגדיר כעת את מהירות המופע  c_{p} של הגלים בטרם הגיעו לאזור בו יש זרם מים:  \omega =\Omega ,c_{p}={\frac {g}{\omega }}, ונקבל לאחר פישוט אלגברי ארוך שמהירות התקדמות הגל c במערכת הייחוס בה המים זורמים היא:
c={\frac {\omega }{k}}={\frac {2U^{2}/c_{p}}{1+2U/c_{p}\pm {\sqrt {1+4U/c_{p}}}}}={\frac {1}{2}}c_{p}(1\pm {\sqrt {1+4U/c_{p}}})+U.
באופן קומפקטי יותר, ניתן לרשום את מהירות המופע של הגל v במערכת הייחוס שנעה עם הזרם:
v=c-U={\frac {1}{2}}c_{p}(1\pm {\sqrt {1+4U/c_{p}}})
כעת נפרש את התוצאה. ניתן לראות שכאשר  U>0 (הזרם עם כיוון הגל), אז המהירות v גדלה והגל מתארך. באופן דומה כאשר  U<0 המהירות v קטנה והגל מתקצר. ההיקש המשמעותי ביותר מהמשוואה ל-v נוגע למה שקורה כאשר הדיסקרימיננטה מתאפסת או קטנה מאפס, כלומר כאשר  U\leq -c_{p}/4. ברור שרק לפתרון ממשי למהירות יש משמעות לכן נתייחס למקרה שבו  U=-c_{p}/4. במקרה זה מהירות המופע של הגל במערכת הייחוס של הזרם היא  v={\frac {c_{p}}{2}}, ומהירות החבורה של הגל היא חצי ממהירות המופע, כלומר  c_{g}={\frac {v}{2}}={\frac {c_{p}}{4}}. כיוון שמהירות החבורה היא למעשה מהירות התקדמות האנרגיה של הגל, נקבל שבמערכת הייחוס של צופה נייח מהירות התקדמות הגל היא:  c_{g}+U=0 - כלומר הגל אינו מסוגל להתקדם כלל כנגד הזרם! מצב כזה מכונה חסימה (blocking) של הגל על ידי הזרם.
יחס נפיצה של גלי מים על פני זרם ממוצע > קאוסטיקות של גלים דו-ממדיים

במקרה הכללי יותר מהמקרה החד-ממדי שתואר מקודם, יחס הנפיצה של גל המים הנמצא באינטראקציה עם הזרם הוא:
\left(\omega -\mathbf {k} \cdot \mathbf {U} \right)^{2}=\Omega ^{2}(k),
כאשר k•U היא מכפלה סקלרית בין ווקטור מהירות הזרם לווקטור הגל, ששווה ל-: k•U = kU cos α. במקרה זה נקבל שהחסימה של הגל על ידי הזרם באה לידי ביטוי בהגבלת טווח הזוויות שגלים דו-ממדיים יכולים להתקדם בהן. כלומר הגלים ייצרו תבנית V אופיינית עם זווית פתיחה ששווה ל-:  \theta =2arccos({\frac {g}{4U\Omega }}). בגבולות התחום הזה, שהם דוגמה לקאוסטיקה, ישנה תופעת של היערמות גלי המים והתחזקות יוצאת דופן של צפיפות האנרגיה ואמפליטודת הגל. זה נובע מכך שגבולות התחום הם אקסטרמום זוויתי של פיזור הגלים, כך שגלים עם טווח כיוונים רחב מפוזרים פחות או יותר בכיוון יחיד, ומתקבלת צפיפות אנרגיה גבוהה מאוד.
הערות שוליים

↑  עמודים 16-17, Rogue Waves: Mathematical Theory and Applications in Physics
↑  A Modern Introduction to the Mathematical Theory of Water Waves,p.113 - 116
אינטרגאמא

| --- | --- |

 נתונים כלליים
 סוג:  חברה ציבורית
 בורסה:  הבורסה לניירות ערך בתל אביב
 מייסדים:  איסר פן ויצחק אלמוג
 תקופת הפעילות:  1965–הווה (כ־59 שנים)
 מיקום המטה:  כפר נטר
 שליטה בחברה:  תנחום אורן
 שווי שוק:  125 מיליון ש"ח (10 באוקטובר 2024)
 הכנסות:  19.1 מיליון ש"ח (2023)
 רווח תפעולי:  9.85 מיליון ש"ח (2023)
 רווח:  9.32 מיליון ש"ח (2023)
 הון עצמי:  246 מיליון ש"ח (2023)
 סך המאזן:  371 מיליון ש"ח (2023)
 יו"ר:  בנימין ליברמן
 מנכ"ל:  רות אורן הומונאי
  
 www.intergama.co.il
 
אינטר גאמא חברה להשקעות בע"מ היא חברת החזקות ישראלית שנסחרת בבורסה לניירות ערך בתל אביב.
היסטוריה

אינטרגאמא נוסדה בשנת 1965 בידי איסר פן ויצחק אלמוג שריכזו בבעלות החברה את דלתה קולור שייצגה את חברת קודאק בישראל, את דלתה פילם שעסקה בשירות פיתוח תמונות, את דלתה חברה למסחר שייצגה את אוליבטי את דלתה ציוד הנדסי שעסקה ביבוא ציוד ביטחוני לישראל. בשנת 1973 רכשה החברה לישראל את השליטה בחברה, אולם היא מכרה את החזקותיה בשנת 1976 לקבוצת שאול אייזנברג. הרכישה בוצעה באמצעות חברת ההשקעות "פריון" שהייתה בבעלות אייזנברג, אך בפועל נוהלה על ידי מקרבו מיכאל אלבין. באותה עת מונה תנחום אורן כמנכ"ל החברה, הוא גם החזיק בכ-16% מהמניות.
בשנת 1983 היו עיקר רווחיה של החברה מענף הצילום. באותה שנה ביקשה החברה להנפיק מניות בבורסה לניירות ערך בתל אביב, אולם ההנפקה נדחתה למרץ 1984 בעקבות קריסת הבורסה באותה שנה. בשנת 1987 החלה לייצג בישראל גם את חברת המצלמות היפנית מינולטה.
בשנת 1988 רכשה שוב החברה לישראל 57% ממניות החברה מקבוצת אייזנברג (אייזנברג באותה עת גם החזיקה בשליטה בחברה לישראל). באותה שנה רכשה גם אינטרגאמא את "איפריה של קולנוע", חברת הפצה לסרטי קולנוע ורשת ספריות וידאו. אולם אחרי שנתיים יצאה מההשקעה ברשת ספריות הווידאו.
בשנת 1998 רכש מנכ"ל אינטרגאמא, תנחום אורן, 69% מהמניות  מידי "החברה לישראל" תמורת 23 מיליון דולר. שאר המניות שהחזיקה החברה לישראל נמכרו למשפחת ספרא באמצעות חברת פ.י.ב.י. אחזקות. פיבי מכרה את המניות בשנת 2010.
בסוף שנת 1999 חברת הבת "דלתה פילם" רכשה והתמזגה עם הלקוחה הגדולה ביותר שלה, רשת חנויות הצילום "אוריינט קולור". באותה עת היו לרשת כ-150 חנויות צילום, אך תוך שנים ספרות הצטמצמה פעילות זאת במהירות, עקב הירידה המהירה בשימוש בסרטי צילום, עם זאת הקימה החברה מעבדת צילום חדשה בכפר נטר ב-2003. בהמשך עברה רשת החנויות להתמקד בשיווק מוצרי מולטימדיה ומצלמות דיגיטליות תחת השם "פוטושופ". שם חברת האם שונה מ"דלתה פילם" ל"דלתה דיגיטל", והיא ייבא ושיווקה מצלמות דיגיטליות וסוללות תוצרת קודאק, מצלמות ומדפסות תוצרת סמסונג, ומצלמות דיגיטליות במותג פרטי. בשנים אחר כך פעילות "דלתה דיגיטל" צומצמה באופן ניכר והיא נמכרה בשנת 2020.
בשנת 2017, בעקבות חקיקת החוק לקידום התחרות ולצמצום הריכוזיות, חילקה החברה את מניות חברת הבת רפק תקשורת ותשתיות שגם נסחרה בבורסת לניירות ערך בתל אביב כדיבידנד בעין. זאת מאחר שהחוק חייב לצמצם את פירמידות השליטה בבורסה למבנה של עד שתי שכבות של חברות ציבוריות עד לסוף 2019.
תחומי פעילות

נכון לשנת 2021 לחברה תחום פעילות אחד, השקעה בנדל"ן מניב. הכולל שטחי משרדים שמשכירה החברה בהרצליה ובכפר נטר.
בעבר החזיקה החברה במספר חברות בת:
רפק תקשורת ותשתיות – חברה שעסקה בתחילת דרכה ביבוא ושיווק רכיבים אלקטרונים לישראל. אחר כך הפכה בעצמה לחברת החזקות. מחזיקה בין השאר בחברות:
ג'נרל מהנדסים בע"מ - העוסקת בשיווק ציוד בתחום החשמל, האוטומציה, והבקרה התעשייתית
דלתה מערכות בע"מ – מייצגת חברות תעשייה ביטחונית זרות בישראל,
דלתה דיגיטל בע"מ – - עוסקת במוצרי הדמיה לציבור הרחב ובמוצרי הדמיה לרופאי שיניים, נמכרה בסוף 2020.
או.אר.טי טכנולוגיות – חברה להחזקות בתחום הטכנולוגיה – הוקמה בשם "רפק טכנולוגיות" ב-2001 כפיצול של רפק תקשורת ותשתיות, החזיקה בין השאר בחברות
"אורפק" שפיתחה את "דלקן" מערכות לניהול תדלוק, ניהול רשתות תחנות דלק, נמכרה בשנת 2015 תמורת 225 מיליון דולר.
"טרנסווי" שפיתחה מערכות לניהול ציי תחבורה ציבורית ומוצרים הקשורים לכרטיסים חכמים.
אר.אר מדיה – חברה שסיפקה שירותי תקשרות ושידור לתעשיית הטלוויזיה ולספקי תוכן. נמכרה בשנת 2016 תמורת 242 מיליון דולר.
מדיויז'ן הדמיה רפואית בע"מ - חברה שהוקמה ב-1993 ועסקה בפיתוח ושיווק מוצרי הדמיה דיאגנוסטית לרפואת עיניים. החל משנת 1997 רכשה אינטרגאמא בשלבים עד כ-53% ממניות החברה באמצעות חברת הבת "דלתה סחר". בשנת 2000 הנפיקה מדיויז'ן לראשונה את מניותיה לציבור, ואלו נרשמו למסחר בבורסת Euronext בבריסל. באותה שנה רכשה מדיויז'ן חברה אמריקנית למערכות הדמיה רפואית, וב-2004 חברה באירופה. ב-2001 השקיעה תאגיד אגפא בחברה. אולם בשנים הבאות דעכה פעילותה ואינטרגאמא מכרה את כל מניותיה של מדיויז'ן.
אלכס רוס

| --- | --- |

אלכס רוס, 2003
 לידה:  22 בינואר 1970 (בן 54) פורטלנד, ארצות הברית 
 מדינה:  ארצות הברית 
 לאום:  ארצות הבריתאמריקני
 עיסוק:  מאייר קומיקס
 מקום לימודים:  האקדמיה האמריקאית לאמנות 
 שפות היצירה:  אנגלית 
 תחום כתיבה:  קומיקס
 יצירות בולטות:  Kingdom Come Marvels
 הושפע מ:  נורמן רוקוול, סלבדור דאלי, אנדרו לומיס, ג'וזף כריסטיאן ליינדקר, ג'ון רומיטה האב, ניל אדמס, ג'ורג' פרז, ברני רייטסון
 פרסים והוקרה:  פרס אייזנר (1997)
 www.alexrossart.com
 
נלסון אלכסנדר "אלכס" רוס (באנגלית: Nelson Alexander "Alex" Ross; נולד ב-22 בינואר 1970) הוא מאייר וכותב קומיקס אמריקאי הידוע בשל איורי העטיפות והעיצובים שלו.
נודע לראשונה לאחר שהתפרסמה יצירתו Marvels משנת 1994, שבה שיתף פעולה עם הכותב קורט בוזיאק ממארוול קומיקס. מאז, רוס עבד על מיזמים שונים עבור מארוול ו-DC קומיקס, כגון המיני-סדרה Kingdom Come משנת 1996, אותה רוס אייר והיה שותף לכתיבתה. מאז, רוס עבד על עטיפות החוברות ועיצובי הדמויות בסדרה של בוזיאק, "אסטרו סיטי", וכן מגוון מיזמים בחברת הפרסום "דיינמייט אנטרטיינמנט".
עבודתו בתחום הקולנוע כוללת עיצובי דמויות לסרטים כדוגמת "ספיידרמן" ו"ספיידרמן 2" ועיצוב עטיפת ה-DVD לסרטו של מ. נייט שאמלאן "בלתי שביר". כמו כן, הוא עיצב עטיפות שערים למגזינים של TV Guide, כרזות פרסום לפרס האוסקר ומשחקי מחשב.
ראשית חייו

אלכס רוס נולד בפורטלנד, אורגון וגדל בלאבק, טקסס בידי אביו הכומר ואמו, מעצבת פרסום - ממנה למד את רוב סימני ההיכר של סגנונו. רוס הצעיר החל לצייר בגיל שלוש והושפע לראשונה מדמותו של ספיידרמן מהסדרה החינוכית לילדים "The Electric Company".
מאוחר יותר, רוס קיבל השראה מאמנים שונים כדוגמת ג'ון רומיטה האב, ניל אדמס, ג'ורג' פרז וברני רייטסון, וניסה לחקות את סגנונו של פרז באיורי גיבורי-על, ואת סגנונו של רייטסון כשביקש לצייר עבודות "רציניות" יותר, לדבריו. בהגיעו לגיל 16, רוס גילה את יצירותיהם הריאליסטיות של מאיירים כדוגמת אנדרו לומיס ונורמן רוקוול וחזה שבעתיד יעטרו איורים אלה חוברות קומיקס.
בגיל 17, רוס החל ללמוד ציור במכללה לאמנויות בשיקגו בה למדה אמו. במשך זמן זה, רוס גילה את עבודותיהם של אמנים כג'וזף כריסטיאן ליינדקר ושל סלבדור דאלי, שאת איכויות עבודותיו הסופר-ריאליסטיות החשיב רוס לקרובות מאוד לקומיקס. היה זה זמן זה שבו גיבש רוס רעיונות ליצירת חוברות קומיקס משלו.
סגנונו

הסגנון של רוס מתואר כ"סגנון שמפגיש בין הצייר נורמן רוקוול למאייר הקומיקס ג'ורג' פרז", ועבודותיו קיבלו תשבחות בשל תיאורים אנושיים ריאליסטים של דמויות קומיקס קלאסיות. סגנון העיצוב שלו, תשומת לבו לפרטים והנטייה של דמויותיו להביט אל עבר האופק זכו לסאטירה של מד מגזין. בשל הזמן הדרוש לרוס ליצור את איוריו, הוא בעיקר משמש ככותב העלילה או מאייר עטיפות קומיקס. מגי תומפסון, העורכת הראשית של מגזין Comics Buyers Guide, הסבירה שהפסיקו להעניק את פרסי המאייר הקבועים של המגזין מכיוון שרוס זכה שוב ושוב בקטגוריה זו.
קריירה > שנות ה-90

לאחר שסיים את לימודיו במכללה, רוס קיבל עבודה בסוכנות פרסום כאמן סטוריבורד. חוברת הקומיקס הראשונה עליה עבד הייתה Terminator: The Burning Earth. רוס ביצע את כל עבודת האיור, כולל איור בעיפרון וצביעה, ועשה זאת גם בכותרים שונים בשנים שלאחר מכן. בשנת 1993 הוא סיים את יצירתו הראשונה בתחום גיבורי-העל, עטיפת חוברת סופרמן בשם Superman: Doomsday & Beyond.
בזמן זה, רוס פגש את הכותב קורט בוזיאק, והשניים החלו להעלות רעיונות לסדרת קומיקס שבה ציורי אמנות ישמשו כאיורי-פנים. חברת מארוול קומיקס הסכימה לפרויקט, שיתאר את ההיסטוריה המקיפה של יקום מארוול מנקודת מבטו של אדם מזדקן. מיני סדרה זו, Marvels, פורסמה בשנת 1994 ותיארה את חייו של צלם עיתונות ותגובותיו בתקופה בה חיים גיבורי-על ונבלי-על.
בוזיאק, רוס והפנסילר ברנט אנדרסון יצרו את סדרת "אסטרו סיטי" בשנת 1995, שפורסמה בתחילה בחברת אימג' קומיקס ולאחר מכן תחת החותם Wildstorm Productions. הסדרה מציגה עולם גיבורי-על מקורי וממשיכה את התמה שהוצגה בסדרת Marvels, כלומר הצורה שבה בני אדם רגילים, גיבורי-על ונבלי-על מגיבים לעולם שבו הפנטזיה היא דבר שבשגרה. רוס אייר את עטיפות החוברות וכן עיצב את התלבושות ואת התפאורה מסביב.
בשנת 1996, רוס עבד במשותף עם הכותב מארק וייד על המיני סדרה Kingdom Come של חברת DC קומיקס. המיני סדרה מציגה עתיד אפשרי של יקום DC, שבו גיבורי-על חוזרים מפרישה כדי לאלף קבוצה של אנטי גיבורים אלימה ורצחנית. היצירה מציגה גרסאות מעוצבות מחדש של רבות מדמויות DC קומיקס, כמו גם דור חדש של גיבורים. רוס היה שותף ליצירתה של דמות חדשה ומקורית בשם מגוג, וביסס את הופעתו על דמויותיהם של קייבל ושאטרסטאר מעולם האקס-מן של מארוול. עורך DC קומיקס פול לויץ ציין כי "היכרותו הרבה של וייד עם עבר הדמויות שירתה אותם היטב, והסגנון האמנותי הייחודי של רוס העניק אמירה עוצמתית לגבי מציאותו של העולם אותו בנו".
עבודתו הבאה של רוס הייתה Uncle Sam, יצירה ניסיונית של חותם ורטיגו מבית DC קומיקס שאינה עוסקת בגיבורי-על וחוקרת את הצד האפל שבהיסטוריה של ארצות הברית. רוס אייר את העטיפות הלנטיקולריות של המהדורה המוגבלת Superman Forever #1 (יוני 1998) ושל Batman: No Man's Land #1 (מרץ 1999). בין השנים 1998 ל-2003, הכותב פול דיני יצר במשותף עם רוס גרסאות שנתיות בגודל עיתון לרגל חגיגות 60 שנים לגיבורי-העל של DC סופרמן (Peace on Earth), באטמן (War on Crime), שאזאם (Power of Hope) ו-וונדר וומן (Spirit of Truth), כמו גם שתי חוברות ספיישל של ליגת הצדק (Secret Origins ו-Liberty and Justice).
קריירה > שנות ה-2000

רוס זכה להוקרה בעקבות עבודתו ב-2001 על חוברות קומיקס מיוחדות שמכירות באובדן משפחות של נפגעי 11 בספטמבר. בחוברות אלו תיאר את גבורתם של הצוותים הרפואיים, מכבי האש והמשטרה.
רוס עיצב שורה של תחפושות לסרט הקולנוע "ספיידרמן" משנת 2002, אף על פי שלא נעשה בהם שימוש בסרט עצמו. כביצת פסחא במשחק המחשב המבוסס על הסרט, ניתן היה לקבל תלבושות של ספיידרמן ושל הגובלין הירוק בעיצובו של רוס.
בתחילת 2002, רוס עיצב כרזה פרסומית לטקס פרס האוסקר. באותה שנה, הוא היה אחד מתוך ארבעה אמנים אשר איירו את דמותו של ספיידרמן לשער מגזין TV Guide כפרסום לסרט "ספיידרמן".
רוס כתב ביחד עם ג'ים קרוגר ועיצב את הדמויות בטרילוגיה של חוברות קומיקס מבית מארוול קומיקס - Earth X, ‏Universe X ו-Paradise X, אשר שילבה רבבות מגיבורי מארוול מתקופות זמן שונות.
רוס אייר את עטיפות אלבומיהם של להקת הת'ראש מטאל אנתרקס We've Come for You All ‏(2003), Music of Mass Destruction ‏(2004), Worship Music ‏(2011) ו-For All Kings ‏(2016).
בשנת 2003, ההוצאה לאור "ספרי פנתאון" פרסמה ספר מתנה בשם "מיתולוגיה: אמנות DC קומיקס של אלכס רוס", שכלל הקדמה מאת מ. נייט שאמלאן. שנתיים לאחר מכן פורסם הספר בצורת אוגדן, והוא כלל אמנות חדשה של רוס וסקצ'ים מהמיני סדרה החדשה שלו Justice. בשנת 2004, רוס עיצב 15 איורים לכותרות הפתיחה של הסרט "ספיידרמן 2", שהציגו נקודות מפתח מהסרט הקודם. מאוחר יותר, הוא מכר את הציורים ב-eBay כשההכנסות הועברו כתרומה לארגון צדקה למלחמה במחלת הסרטן.
בשנת 2005, רוס עיצב את איורי עטיפות ה-DVD של סדרת האנימציה כוח ג'י. בנוסף, הוא הופיע בתוספות המיוחדות ודיבר על מעורבותו בסדרה במהלך הקריירה שלו. באוגוסט אותה שנה הוא חזר לשתף פעולה עם ג'ים קרוגר במיני סדרה בת 12 חוברות בשם Justice עבור חברת DC קומיקס. הסדרה התמקדה באויביהם של ליגת הצדק, המתאספים יחדיו כדי לעצור אותם.
באוגוסט 2007 הוצגה בהקרנת בכורה גרסה מחודשת לסרט "פלאש גורדון" של שנת 1980, ורוס עיצב את עטיפת ה-DVD. כמעריץ מושבע של סרט הקאלט, רוס הופיע בתוספות המיוחדות הנלוות לסרט וציין אותו בתור הסרט האהוב עליו בכל הזמנים.
בשנת 2008, רוס החל בפרויקטים המתמקדים בגיבורי תור הזהב של הקומיקס. הראשון מביניהם היה "פרויקט כוחות-על", עליו עבד עם קרוגר עבור חברת דיינמייט אנטרטיינמנט. הוא כתב ואייר את הסיפור "האוונג'רס/הפולשים", שהציג גרסאות של דמויות כמו קפטן אמריקה ונאמור ממלחמת העולם השנייה ומלחמתם בקבוצת האוונג'רס המודרנית.
בסוף 2008, רוס הביע אמירה פוליטית בשני איורים: הראשון "בוש מוצץ את לשד הדמוקרטיה" מציג את ג'ורג' ווקר בוש כערפד המוצץ את דמה של גברת החירות, והשני "זמן לשינוי" מציג את ברק אובמה כגיבור-על. בהמשך, רוס אייר את עטיפת המשחק Mortal Kombat vs. DC Universe בגרסתו המלאה.
חברת דיינמייט אנטרטיינמנט הודיעה כי רוס יאייר עטיפות לסדרת הקומיקס "אמריקני לוחם" של החברה.
קריירה > 2010 ואילך

פרויקטים נוספים של רוס לחברת דיינמייט היו ניהול קריאייטיבי לסדרת הקומיקס "הפנטום" ושיתוף פעולה עם בוזיאק בחוברת Kirby: Genesis, מיני סדרה בת שמונה עמודים משנת 2011 שהייתה שיתוף הפעולה המלא שלהם מאז Marvels לפני 17 שנים. במיני סדרה זו מוצגות רבות מהדמויות אותן יצר ג'ק קירבי, שהזכויות אליהן נקנו בידי חברת דיינמייט.
בשנת 2012, רוס אייר כרזה פרסומית לדמות הראשית ממשחק המחשב Assassin's Creed III, שהופיעה על שער מגזין המשחקים Game Informer. באותה שנה, רוס שב לאמנות-פנים עם Masks, סיפור שבו גיבורי מגזיני פאלפ כ"הצל", "הצרעה הירוקה", "זורו" ו"העכביש" שילבו כוחות כדי להילחם באויב משותף.
בשנת 2013, רוס עיצב כרזה של משחק המחשב Watch Dogs במהדורה למכירה מוקדמת. המשחק מתרחש בעיר שיקגו, העיר בה מתגורר רוס, והוא הדגיש זאת באיורם של מגדל ויליס והרכבת העילית של שיקגו ברקע התמונה.
עם ההרצה המחודשת של "מארוול החדשה והשונה" בשנים 2015–2016, רוס אייר מספר עטיפות לסדרות הדגל הראשיות כמו "ספיידרמן המדהים" ו"יחידה עילית".
ביבליוגרפיה > DC קומיקס

באטמן: מלחמה בפשע (כתיבה ואיור עם פול דיני, 1999)
Action Comics #800 (אמנים שונים, איור דף אחד, 2003)
Astro City ‏(2003–2010) - עטיפות
Batman Black and White #2 ‏(2002)
Batman: No Man's Land #1 (עטיפה, 1999)
Justice #1-12 ‏(2005–‏2007)
Kingdom Come #1-4 ‏ (1996)
JSA Kingdom Come Special: Superman ‏(2009)
Sandman Mystery Theatre Annual #1 (אמנים שונים, איור שמונה עמודים, 1994)
Superman Forever #1 (עטיפה, 1998)
Superman and Batman: World's Funnest (אמנים שונים, איור שני עמודים, 2000)
The World's Greatest Super-Heroes (חגיגות 60 שנות קומיקס)
Batman: War on Crime ‏(2009)
JLA: Liberty & Justice ‏(2003)
JLA: Secret Origins ‏(2002)
Shazam!: Power of Hope ‏(2000)
Superman: Peace on Earth ‏(1999)
Wonder Woman: Spirit of Truth ‏(2001)
U.S.: Uncle Sam #1-2 ‏(1997)
ביבליוגרפיה > מארוול קומיקס

Captain America #600 (אמנים שונים, איור שני דפים, 2009)
Clive Barker's Hellraiser #17 ‏(1992)
Earth X #1-12 ‏(1999-2000)
Marvels #0-4 ‏(1994)
ביבליוגרפיה > מפרסמים אחרים

Battle of the Planets #0.5 (אמנים שונים, איורי עיפרון, אימג' קומיקס, 2002)
Kirby Genesis #0-3 (דיינמייט אנטרטיינמנט, 2011)
Masks (דיינמייט, 2012 ואילך)
Miracleman: Apocrypha #3 (אקליפס קומיקס, 1992)
Project Superpowers #1-8, Vol.2 #1-13 (דיינמייט, 2008-‏2010)
Terminator: The Burning Earth #1-5 ‏(Now Comics, 1990)